62023CO0084
UZNESENIE SÚDNEHO DVORA (ôsma komora)
z 5. októbra 2023 (
*1
)
„Návrh na začatie prejudiciálneho konania – Článok 99 Rokovacieho poriadku Súdneho dvora – Poľnohospodárstvo – Spoločná organizácia trhov – Stupnica Európskej únie na klasifikáciu jatočných tiel hovädzieho dobytka, ošípaných a oviec – Delegované nariadenie (EÚ) 2017/1182 – Výnimky zo všeobecnej povinnosti klasifikácie jatočných tiel – Bitúnky – Článok 2 ods. 1 – Výnimky udelené malým podnikom – Vnútroštátna právna úprava nestanovujúca možnosť udelenia takýchto výnimiek – Obligatórna alebo fakultatívna povaha takýchto výnimiek“
Vo veci C‑84/23,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Înalta Curte de Casație și Justiție – Secția de contencios administrativ și fiscal (Najvyšší a kasačný súd – senát pre správne a daňové veci, Rumunsko) z 5. októbra 2022 a doručený Súdnemu dvoru 14. februára 2023, ktorý súvisí s konaním:
SC Dinamel Trade SRL
proti
Ministerul Agriculturii şi Dezvoltării Rurale,
SÚDNY DVOR (ôsma komora)
v zložení: predseda ôsmej komory M. Safjan, sudcovia N. Jääskinen a M. Gavalec (spravodajca),
generálna advokátka: L. Medina,
tajomník: A. Calot Escobar,
so zreteľom na rozhodnutie prijaté po vypočutí generálnej advokátky, že vo veci sa rozhodne odôvodneným uznesením v súlade s článkom 99 Rokovacieho poriadku Súdneho dvora,
vydal toto
Uznesenie
1
Návrh na začatie prejudiciálneho konania sa týka výkladu článku 2 ods. 1 delegovaného nariadenia Komisie (EÚ) 2017/1182 z 20. apríla 2017, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o stupnicu Únie na klasifikáciu jatočných tiel hovädzieho dobytka, ošípaných a oviec a oznamovanie trhových cien určitých kategórií jatočných tiel a živých zvierat (Ú. v. EÚ L 171, 2017, s. 74).
2
Tento návrh bol podaný v rámci sporu medzi spoločnosťou SC Dinamel Trade SRL a Ministerul agriculturii și Dezvoltării Rurale (Ministerstvo poľnohospodárstva a rozvoja vidieka, Rumunsko) vo veci udelenia výnimky zo všeobecnej povinnosti klasifikácie jatočných tiel hovädzieho dobytka a ošípaných stanovenej vnútroštátnou právnou úpravou.
Právny rámec
Právo Únie
Nariadenie (EÚ) č. 1308/2013
3
Článok 19 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 2013, s. 671), s názvom „Delegované právomoci“ vo svojom odseku 6 stanovuje:
„S cieľom zohľadniť technický vývoj a potreby sektorov uvedených v článku 10, ako aj potrebu štandardizovať obchodnú úpravu rôznych výrobkov na účely zlepšenia transparentnosti trhu, zaznamenávania cien a uplatňovania trhových intervenčných opatrení je Komisia splnomocnená v súlade s článkom 227:
a)
prijímať delegované akty, ktorými sa upravia a aktualizujú ustanovenia prílohy IV o stupniciach Únie na klasifikáciu, identifikáciu a obchodnú úpravu jatočných tiel;
b)
ustanoviť ďalšie ustanovenia týkajúce sa klasifikácie (vrátane klasifikácie kvalifikovanými klasifikátormi), určovania tried kvality (vrátane automatizovaných metód určovania tried kvality), identifikácie, váženia a označovania jatočných tiel, ako aj výpočtu priemerných cien Únie a váhových koeficientov používaných pri výpočte uvedených cien;
c)
v sektore hovädzieho a teľacieho mäsa stanoviť výnimky z ustanovení a osobitné výnimky, ktoré môžu členské štáty udeliť bitúnkom, v ktorých sa zabíja málo hovädzieho dobytka, ako aj ďalšie ustanovenia pre príslušné výrobky vrátane ustanovení týkajúcich sa tried mäsitosti a pretučnenosti a v sektore ovčieho mäsa ďalšie ustanovenia, pokiaľ ide o hmotnosť, farbu mäsa a pretučnenosť a kritériá na klasifikáciu jahniat s nízkou hmotnosťou;
d)
povoliť členským štátom neuplatňovať stupnicu na klasifikáciu jatočných tiel ošípaných a povolenie používať okrem hmotnosti a odhadovaného obsahu chudého mäsa iné hodnotiace kritériá, alebo ustanoviť výnimky z tejto stupnice.“
4
Článok 227 tohto nariadenia s názvom „Vykonávanie delegovania právomoci“ stanovuje:
„1.   Právomoc prijímať delegované akty sa Komisii udeľuje za podmienok stanovených v tomto článku.
2.   Právomoc prijímať delegované akty uvedené v tomto nariadení, sa Komisii udeľuje na obdobie siedmich rokov od 20. decembra 2013. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto sedemročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.
3.   Delegovanie právomoci uvedené v tomto nariadení môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
4.   Komisia oznamuje delegovaný akt hneď po prijatí súčasne Európskemu parlamentu a Rade.
5.   Delegovaný akt prijatý podľa tohto nariadenia nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.“
5
Príloha IV k tomuto istého nariadeniu s názvom „Stupnice Únie na klasifikáciu jatočných tiel uvedené v článku 10“ znie takto:
„A Stupnica Únie na klasifikáciu jatočných tiel hovädzieho dobytka vo veku ôsmich a viac mesiacov
…
V. Klasifikácia a identifikácia
Bitúnky schválené… prijmú opatrenia s cieľom zabezpečiť, že všetky jatočné telá alebo jatočné polovice hovädzieho dobytka vo veku ôsmich a viac mesiacov, ktorý sa zabíja v týchto bitúnkoch… sú klasifikované a identifikované v súlade so stupnicou Únie.
Členské štáty môžu udeliť povolenie na odstránenie povrchového loja z jatočných tiel alebo jatočných polovíc pred ich identifikáciou označením, ak je to vzhľadom na vrstvu loja potrebné.
B. Stupnica Únie na klasifikáciu jatočných tiel ošípaných
…
II. Klasifikácia
Jatočné telá sa delia do tried podľa odhadovaného obsahu chudého mäsa a podľa toho sa klasifikujú:
Triedy
Chudé mäso ako percento hmotnosti jatočného tela
S
60 alebo viac
E
55 alebo viac, ale menej ako 60
U
50 alebo viac, ale menej ako 55
R
45 alebo viac, ale menej ako 50
O
40 alebo viac, ale menej ako 45
P
menej ako 40“
Delegované nariadenie 2017/1182
6
Odôvodnenie 3 delegovaného nariadenia 2017/1182 stanovuje:
„V záujme zníženia administratívnej záťaže by členské štáty mali mať možnosť udeliť malým podnikom výnimky zo všeobecnej povinnosti klasifikovať jatočné telá. Na základe skúseností získaných s uplatňovaním stupnice Únie na klasifikáciu je vhodné stanoviť takéto výnimky pre bitúnky, kde sa v ročnom priemere za týždeň zabíja menej než 150 kusov hovädzieho dobytka vo veku osem alebo viac mesiacov alebo menej než 500 ošípaných. Napriek tomu členské štáty môžu na základe svojich vnútroštátnych podmienok určiť nižšie hraničné hodnoty predovšetkým v záujme zabezpečenia reprezentatívnosti oznamovania cien.“
7
Článok 1 tohto nariadenia s názvom „Určenie veku a kategórií hovädzieho dobytka“ stanovuje:
„Vek hovädzieho dobytka na určenie kategórií uvedených v bode A časti II prílohy IV [k nariadeniu č. 1308/2013] sa overuje na základe informácií dostupných v systéme identifikácie a registrácie hovädzieho dobytka vytvorenom v každom členskom štáte v súlade s hlavou I nariadenia (ES) č. 1760/2000 [Európskeho parlamentu a Rady zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (Ú. v. ES L 204, 2000, s. 1; Mim. vyd. 03/030, s. 248)].“
8
Článok 2 tohto nariadenia s názvom „Výnimky z povinnej klasifikácie jatočných tiel“ stanovuje:
„1.   Členské štáty môžu rozhodnúť, že požiadavky klasifikácie jatočných tiel hovädzieho dobytka a ošípaných stanovené v bode A časti V a bode B časti II prílohy IV k nariadeniu (EÚ) č. 1308/2013 nie sú povinné v prípade bitúnkov, kde sa zabíja:
a)
menej než 150 kusov hovädzieho dobytka vo veku osem alebo viac mesiacov za týždeň ako ročný priemer;
b)
menej než 500 ošípaných za týždeň ako ročný priemer.
Členské štáty môžu určiť nižšiu hraničnú hodnotu, predovšetkým s cieľom zabezpečiť reprezentatívnosť zaznamenaných cien, ako sa uvádza v článku 8 ods. 2 vykonávacieho nariadenia (EÚ) 2017/1184 [Komisie] (EÚ) 2017/1184 [z 20. apríla 2017, ktorým sa stanovujú pravidlá uplatňovania nariadenia č. 1308/2013 (Ú. v. EÚ L 171, 2017, s. 103)].
2.   Členské štáty môžu rozhodnúť, že požiadavky klasifikácie jatočných tiel hovädzieho dobytka a ošípaných nie sú povinné:
a)
v prípade jatočných tiel hovädzieho dobytka a ošípaných vo vlastníctve bitúnku, ak pri zakúpení daných zvierat nedôjde k žiadnej obchodnej transakcii;
b)
v prípade jatočných tiel ošípaných jednoznačne vymedzených miestnych plemien alebo ošípaných uvádzaných na trh osobitnými spôsobmi, ak z dôvodu ich osobitej anatomickej stavby tela nie je možná jednotná a štandardizovaná klasifikácia jatočných tiel.
3.   Členské štáty, ktoré uplatňujú klasifikáciu jatočných tiel oviec podľa článku 10 ods. 2 nariadenia (EÚ) č. 1308/2013 môžu na základe objektívnych a nediskriminačných kritérií rozhodnúť, že požiadavky klasifikácie jatočných tiel oviec nie sú povinné pre určité bitúnky.
4.   Ak sa členské štáty rozhodnú uplatňovať ktorúkoľvek z výnimiek uvedených v odsekoch 1, 2 a 3 tohto článku, oznámia túto skutočnosť Komisii.“
Rumunské právo
9
Článok 2 ods. 1 Ordonanța Guvernului nr. 4/2019 privind reorganizarea Sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animallor vii (uznesenie vlády č. 4/2019 o reorganizácii vnútroštátneho systému klasifikácie jatočných tiel hovädzieho dobytka, ošípaných a oviec a o monitorovaní, kontrole a oznamovaní trhových cien jatočných tiel a živých zvierat) z 30. januára 2019 (Monitorul Oficial al României, časť I, č. 81 z 31. januára 2019, ďalej len „OG č. 4/2019“), stanovuje, že vnútroštátny systém klasifikácie zabezpečuje povinné uplatňovanie stupníc Európskej únie na klasifikáciu jatočných tiel hovädzieho dobytka, ošípaných a oviec v súlade s nariadeniami Únie o klasifikácii jatočných tiel a platnými vnútroštátnymi právnymi predpismi s cieľom zlepšiť transparentnosť trhu a stanoviť porovnateľné trhové ceny jatočných tiel tak na vnútroštátnej úrovni, ako aj na úrovni Únie, ktoré predstavujú základ pre riadenie súvisiacich opatrení a uplatňovanie intervenčných mechanizmov Komisie v tomto odvetví.
10
Podľa článku 3 ods. 1 Hotărârea Guvernului nr. 842/2021 privind modul de organizare și funcționare a sistemului național de clasificare a carcaselor de bovine, porcine și ovine (rozhodnutie vlády č. 842/2021 o podmienkach organizácie a fungovania národného systému klasifikácie jatočných tiel hovädzieho dobytka, ošípaných a oviec) z 11. augusta 2021 (Monitorul Oficial al României, časť I, č. 810 z 24. augusta 2021, ďalej len „HG č. 842/2021“) je uplatňovanie stupnice Únie na klasifikáciu jatočných tiel hovädzieho dobytka, ošípaných a oviec a oznamovanie trhových cien určitých kategórií jatočných tiel a živých zvierat, ako sa stanovuje v nariadeniach Únie, povinné a predstavuje:
„a)
potrebu na porovnateľnom základe monitorovať trhové ceny mäsa vo všetkých členských štátoch a vypočítať tieto priemerné trhové ceny na úrovni Únie, pričom tento dohľad je potrebný v sektore hovädzieho a teľacieho mäsa a v sektore bravčového mäsa na účely riadenia súvisiacich opatrení, ako sú verejná intervencia, súkromné skladovanie a vývozné náhrady;
b)
podmienku oprávnenosti na verejnú intervenciu v sektore hovädzieho a teľacieho mäsa;
c)
dôležitý nástroj na určenie hodnoty jatočného tela, ktorý prispieva k transparentnosti trhu…“
11
Podľa článku 5 HG č. 842/2021 sa na bitúnky v zásade vzťahujú tieto povinnosti:
„…
b)
uzatvárať zmluvy o poskytovaní služieb klasifikácie jatočných tiel pre každý druh zvierat, ktoré zabíjajú, len s klasifikátormi jatočných tiel alebo schválenými nezávislými klasifikátormi jatočných tiel…;
…
d)
trvale v podniku zabezpečovať podmienky požadované na poskytovanie a vykonávanie činnosti klasifikácie všetkých jatočných tiel poskytovateľom služieb v súlade s technickými pravidlami pre klasifikáciu jatočných tiel, registráciu a oznamovanie výsledkov klasifikácie a ceny mäsa;
…
g)
prijať opatrenia potrebné na zabezpečenie neprerušeného výkonu činnosti klasifikácie jatočných tiel v podniku v prípade, ak Inšpektorát klasifikácie jatočných tiel uložil [osobe], s ktorou bola uzatvorená zmluva o poskytovaní klasifikačných služieb, sankciu vo forme pozastavenia/zrušenia povolenia na klasifikáciu alebo v akomkoľvek inom prípade úpravy/zmeny/vypovedania zmluvy o poskytovaní klasifikačných služieb;
h)
oznámiť program zabíjania zvierat [osobe], s ktorou bola uzavretá zmluva o poskytovaní klasifikačných služieb, aby táto osoba bola prítomná na bitúnku na začiatku zabíjania zvierat s cieľom klasifikovať jatočné telá pri určovaní ich hmotnosti za tepla, a to najneskôr v rozsahu stanovenom v technických normách klasifikácie, ktoré sú rozlíšené podľa druhov;
i)
pred začatím klasifikácie poskytnúť klasifikátorovi dokumenty obsahujúce informácie, ktoré zodpovedajú skutočnosti, na účely registrácie týchto údajov v počítačovej aplikácii a vypracovania správy o klasifikácii…;
…
m)
ponechať v archívoch úplné dokumenty, chronologicky nariadené za každý týždeň oznámenia, na obdobie dvoch kalendárnych rokov nasledujúcich po skončení roka, v ktorom boli vypracované, v súlade s technickými požiadavkami v oblasti klasifikácie, ktoré sú rozlíšené podľa druhov;
n)
sprístupniť všetkým dodávateľom/chovateľom zvierat, ktorí dodali zvieratá na zabitie na bitúnku, správu o klasifikácii vydanú klasifikátorom jatočných tiel a osvedčenú podpisom, a to najneskôr do 48 hodín po zabití zvierat;
…
p)
obrátiť sa na Regionálny inšpektorát klasifikácie jatočných tiel v prípade akéhokoľvek nesúladu zisteného pri uplatňovaní technických noriem klasifikácie jatočných tiel klasifikátorom a/alebo vždy, keď tento klasifikátor nesplní ustanovenia zmluvy o poskytovaní služieb, a/alebo vždy, keď vypovie zmluvu o poskytovaní služieb;
…
r)
umožniť vykonávanie kontrol… s cieľom umožniť overenie správnosti prvotnej registrácie údajov v správach o klasifikácii a ich zber vo vnútroštátnej databáze klasifikačných údajov.“
Spor vo veci samej a prejudiciálna otázka
12
Spoločnosti Dinamel Trade, ktorá prevádzkuje malý bitúnok, bola uložená povinnosť uzavrieť zmluvy o poskytovaní služieb klasifikácie jatočných tiel podľa OG č. 4/2019 a HG č. 842/2021 s cieľom splniť všeobecnú povinnosť klasifikácie jatočných tiel hovädzieho dobytka a ošípaných.
13
Dinamel Trade podala žalobu na Tribunalul Brăila (Vyšší súd Brăila, Rumunsko), ktorou sa domáhala, aby bola ministerstvu poľnohospodárstva a rozvoja vidieka na jednej strane uložená povinnosť vydať správny akt, ktorého predmetom je najmä oslobodenie spoločnosti Dinamel Trade od povinnosti vykonať túto klasifikáciu.
14
Keďže táto žaloba bola zamietnutá rozsudkom z 9. apríla 2014, Dinamel Trade podala proti tomuto rozsudku odvolanie na Curtea de Apel Galați (Odvolací súd Galați, Rumunsko), ktorý uvedený rozsudok zrušil a vrátil vec Tribunalul Brăila (Vyšší súd Brăila) na nové konanie.
15
Tento súd však opäť vo veci odmietol svoju právomoc v prospech Curtea de Apel Galați (Odvolací súd Galați), ktorý rozsudkom z 30. júna 2016 žalobu spoločnosti Dinamel Trade zamietol.
16
Proti tomuto rozsudku podala posledná uvedená spoločnosť dovolanie na Înalta Curte de Casație și Justiție – Secția de contencios administrat și fiscal (Najvyšší a kasačný súd – senát pre správne a daňové veci, Rumunsko), ktorý ho rozsudkom zo 4. februára 2020 zamietol ako nedôvodné.
17
Dinamel Trade podala na vnútroštátny súd návrh na obnovu dovolacieho konania z dôvodu, že vnútroštátny súd vo svojom rozsudku zo 4. februára 2020 nezohľadnil delegované nariadenie 2017/1182 z dôvodu, že toto nariadenie nebolo účinné v čase vyhlásenia rozsudku Curtea de Apel Galați (Odvolací súd Galați) z 30. júna 2016.
18
Vnútroštátny súd vyhovel tomuto návrhu na obnovu konania, zrušil svoj rozsudok zo 4. februára 2020 a vrátil vec na ďalšie konanie, aby sa o odvolaní rozhodlo na novom pojednávaní.
19
Dňa 24. mája 2022 Dinamel Trade podala na vnútroštátny súd návrh, aby sa tento súd obrátil na Súdny dvor s návrhom na začatie prejudiciálneho konania. Dinamel Trade totiž tvrdí, že OG č. 4/2019 a HG č. 842/2021 nestanovujú výnimku pre malé podniky, keďže klasifikácia jatočných tiel hovädzieho dobytka a ošípaných je povinná bez ohľadu na počet zvierat zabitých za týždeň, zatiaľ čo z preambuly delegovaného nariadenia 2017/1182 vyplýva, že hoci nejde o povinnosť členských štátov, členské štáty by mali mať možnosť udeliť malým podnikom výnimky zo všeobecnej povinnosti klasifikácie jatočných tiel s cieľom znížiť ich administratívnu záťaž.
20
Hoci vnútroštátny súd uvádza, že je súdom, proti ktorého rozhodnutiam nie je prípustný opravný prostriedok, čo vedie k uplatneniu článku 267 tretieho odseku ZFEÚ a povinnosti obrátiť sa na Súdny dvor, domnieva sa, že je zrejmé, že normotvorca Únie ponechal na voľnú úvahu každého členského štátu rozhodnutie, či vo svojom vnútroštátnom práve stanoví alebo nestanoví výnimky z povinnej klasifikácie jatočných tiel hovädzieho dobytka a ošípaných, a že Rumunsko sa rozhodlo pre všeobecnú povinnosť klasifikácie bez výnimky.
21
Z odôvodnenia 3 delegovaného nariadenia 2017/1182 však vyplýva, že hoci v ňom Komisia uviedla, že „by členské štáty mali mať možnosť udeliť malým podnikom výnimky zo všeobecnej povinnosti klasifikovať jatočné telá“, čo v skutočnosti vedie k domnienke, že členské štáty majú naďalej možnosť udeliť takéto výnimky, táto inštitúcia v ňom tiež spresnila, že „je vhodné stanoviť takéto výnimky pre bitúnky, kde sa v ročnom priemere za týždeň zabíja menej než 150 kusov hovädzieho dobytka vo veku osem alebo viac mesiacov alebo menej než 500 ošípaných“, čo znie skôr ako ich povinnosť.
22
Podľa vnútroštátneho súdu sa OG č. 4/2019 a HG č. 842/2021 odchýlili od zásad právnej úpravy Únie tým, že sa členské štáty rozhodli pri výkone svojej diskrečnej právomoci neudeliť žiadnu výnimku, a konkrétne nezohľadniť kritériá analýzy stanovené v delegovanom nariadení 2017/1182.
23
Treba teda určiť, či vnútroštátna právna úprava, ktorá nestanovuje žiadnu výnimku z uvedenej povinnosti, je zlučiteľná s delegovaným nariadením 2017/1182 a či je spôsob, akým vnútroštátne orgány vykonávajú svoju mieru voľnej úvahy, v súlade s týmto nariadením.
24
Za týchto podmienok Înalta Curte de Casație și Justiție – Secția de contencios administrativ și fiscal (Najvyšší kasačný súd – senát pre správne a daňové veci) rozhodol prerušiť konanie a položiť Súdnemu dvoru túto prejudiciálnu otázku:
„Sú článok 2 ods. 1 [OG č. 4/2019], článok 3 ods. 1 a článok 5 [HG č. 842/2021], ktorými sa riadi vnútroštátny systém klasifikácie jatočných tiel a ktoré stanovujú, že klasifikácia jatočných tiel [hovädzieho dobytka a ošípaných] je povinná bez ohľadu na počet zabitých zvierat_… v rozpore s článkom 2 ods. 1 písm. a) a b) [delegovaného nariadenia 2017/1182], v zmysle ktorého sa považuje za vhodné a potrebné zrušiť povinnú klasifikáciu jatočných tiel v prípade malých bitúnkov, kde sa zabíja menej než 150 kusov hovädzieho dobytka za týždeň ako ročný priemer a menej než 500 ošípaných za týždeň ako ročný priemer, a to na základe použitia výrazu: ‚členské štáty môžu rozhodnúť, že požiadavky klasifikácie [jatočných tiel hovädzieho dobytka a ošípaných] nie sú povinné v prípade bitúnkov, kde sa zabíja obmedzený počet hovädzieho dobytka a ošípaných‘?“
O prejudiciálnej otázke
25
Podľa článku 99 Rokovacieho poriadku Súdneho dvora, ak odpoveď na položenú prejudiciálnu otázku možno jednoznačne vyvodiť najmä z judikatúry alebo ak odpoveď na takúto otázku nevyvoláva žiadne dôvodné pochybnosti, Súdny dvor môže na návrh sudcu spravodajcu po vypočutí generálneho advokáta kedykoľvek rozhodnúť formou odôvodneného uznesenia.
26
Toto ustanovenie je potrebné uplatniť v prejednávanej veci.
27
Podľa ustálenej judikatúry Súdneho dvora v rámci postupu spolupráce medzi vnútroštátnymi súdmi a Súdnym dvorom zakotveného v článku 267 ZFEÚ Súdnemu dvoru prináleží poskytnúť vnútroštátnemu súdu užitočnú odpoveď, ktorá mu umožní rozhodnúť o spore, ktorý prejednáva. Z tohto pohľadu Súdnemu dvoru prináleží v prípade potreby preformulovať otázky, ktoré sú mu položené (rozsudok z 26. októbra 2021, PL Holdings, C‑109/20, EU:C:2021:875, bod 34 a citovaná judikatúra).
28
Treba tiež pripomenúť, že Súdnemu dvoru v rámci prejudiciálneho konania neprináleží rozhodovať o zlučiteľnosti ustanovení vnútroštátneho práva s predpismi práva Únie [uznesenie zo 16. mája 2022, Staatsanwaltschaft Köln (Dieťa premiestnené do Rumunska), C‑724/21, EU:C:2022:393, bod 18 a citovaná judikatúra].
29
Za týchto podmienok treba konštatovať, že vnútroštátny súd sa svojou otázkou v podstate pýta, či sa má článok 2 ods. 1 prvý pododsek písm. a) a b) delegovaného nariadenia 2017/1182 vykladať v tom zmysle, že bráni vnútroštátnej právnej úprave, podľa ktorej sa požiadavky týkajúce sa klasifikácie jatočných tiel hovädzieho dobytka a ošípaných, stanovené v bodoch A.V a B.II prílohy IV k nariadeniu č. 1308/2013, vzťahujú na všetky bitúnky na vnútroštátnom území bez ohľadu na počet zvierat zabitých za týždeň.
30
Podľa článku 2 ods. 1 prvého pododseku delegovaného nariadenia 2017/1182 sa členské štáty môžu rozhodnúť, že požiadavky klasifikácie jatočných tiel hovädzieho dobytka a ošípaných stanovené v bodoch A.V a B.II prílohy IV k nariadeniu č. 1308/2013 nebudú povinné pre bitúnky, kde sa zabíja buď menej než 150 kusov hovädzieho dobytka za týždeň ako ročný priemer, alebo menej než 500 ošípaných za týždeň ako ročný priemer.
31
Článok 2 ods. 1 druhý pododsek tohto delegovaného nariadenia stanovuje, že členské štáty môžu určiť nižšiu hraničnú hodnotu, predovšetkým s cieľom zabezpečiť reprezentatívnosť zaznamenaných cien, ako sa uvádza v článku 8 ods. 2 vykonávacieho nariadenia 2017/1184.
32
V súlade s ustálenou judikatúrou Súdneho dvora je pri výklade ustanovenia práva Únie potrebné zohľadniť nielen jeho znenie, ale aj jeho kontext a ciele sledované právnou úpravou, ktorej je súčasťou [rozsudok z 28. januára 2020, Komisia/Taliansko (Smernica o boji proti oneskoreným platbám), C‑122/18, EU:C:2020:41, bod 39 a citovaná judikatúra].
33
Pokiaľ ide najprv o znenie článku 2 ods. 1 delegovaného nariadenia 2017/1182, zo znenia ustanovenia „členské štáty môžu rozhodnúť, že požiadavky… nie sú povinné“, ktoré sa nachádza v jeho prvom pododseku, jednoznačne vyplýva, že toto ustanovenie nestanovuje povinnosť, ale možnosť členských štátov nestanoviť vo svojej vnútroštátnej právnej úprave takéto požiadavky týkajúce sa klasifikácie jatočných tiel hovädzieho dobytka a ošípaných ako povinné.
34
Druhý pododsek tohto ustanovenia výslovne vymedzuje mieru voľnej úvahy, ktorou disponuje členský štát, ktorý sa rozhodne stanoviť vo svojej vnútroštátnej právnej úprave výnimky z uvedenej povinnej klasifikácie, čo ďalej potvrdzuje ich fakultatívnu povahu.
35
Zo znenia článku 2 ods. 1 delegovaného nariadenia 2017/1182 teda vyplýva, že je na členských štátoch, či zavedú takéto výnimky vo svojej vnútroštátnej právnej úprave v rámci obmedzení stanovených v tomto ustanovení.
36
Tento výklad vyplývajúci z jasného znenia článku 2 ods. 1 delegovaného nariadenia 2017/1182 je ďalej posilnený kontextom, do ktorého patrí toto ustanovenie, a právnou úpravou, ktorej je súčasťou.
37
Po prvé z odsekov 2 a 3 uvedeného článku 2 vyplýva, že členské štáty môžu za podmienok, ktoré stanovujú, oslobodiť určité typy bitúnkov od povinností týkajúcich sa klasifikácie jatočných tiel hovädzieho dobytka, ošípaných a oviec.
38
Po druhé treba zohľadniť znenie článku 2 ods. 4 delegovaného nariadenia 2017/1182, podľa ktorého členské štáty oznámia Komisii svoje rozhodnutie uplatniť niektorú z výnimiek stanovených v odsekoch 1 až 3 toho istého článku.
39
Na jednej strane totiž z tohto znenia jasne vyplýva, že práve členské štáty rozhodujú o tom, či uplatnia alebo neuplatnia niektorú z výnimiek stanovených v tomto článku 2.
40
Na druhej strane, ak by sa malo vychádzať z toho, že členské štáty sú povinné stanoviť takéto výnimky, nebol by dôvod na ich oznamovanie.
41
Po tretie treba pripomenúť, že delegované nariadenie 2017/1182 Komisia prijala na základe splnomocnenia, ktoré jej bolo udelené článkom 227 nariadenia č. 1308/2013. Článok 19 ods. 6 písm. c) tohto posledného uvedeného nariadenia pritom okrem iného stanovuje, že „Komisia [je] splnomocnená… prijímať delegované akty… stanoviť… osobitné výnimky, ktoré môžu členské štáty udeliť bitúnkom, v ktorých sa zabíja málo hovädzieho dobytka“.
42
Toto splnomocnenie naopak nestanovuje, že Komisia môže prijať delegované nariadenie, ktorého ustanovenia by stanovovali, že členské štáty sú povinné udeliť takéto výnimky.
43
Rámec uvedeného splnomocnenia preto potvrdzuje výklad článku 2 ods. 1 prvého pododseku písm. a) a b) delegovaného nariadenia 2017/1182, ako vyplýva z jeho znenia.
44
Po štvrté treba dodať, že tento výklad potvrdzuje aj znenie niektorých ustanovení nariadenia Komisie č. 1249/2008 z 10. decembra 2008, ktorým sa ustanovujú podrobné pravidlá uplatňovania stupníc Spoločenstva pri klasifikácii jatočných tiel hovädzieho dobytka, ošípaných a oviec a nahlasovaní ich cien (Ú. v. EÚ L 337, 2008, s. 3). Články 5 a 20 tohto nariadenia totiž stanovujú, pokiaľ ide o hovädzí dobytok a ošípané, že členské štáty sa môžu rozhodnúť, že v rámci obmedzení stanovených týmto nariadením nezavedú povinnú klasifikáciu jatočných tiel.
45
Ako vyplýva z návrhu na začatie prejudiciálneho konania, je pravda, že nariadenie č. 1249/2008 bolo zrušené a nahradené delegovaným nariadením 2017/1182, a nie je uplatniteľné ratione temporis na spor vo veci samej.
46
Nič to však nemení na tom, že jasné znenie týchto ustanovení nariadenia č. 1249/2008, z ktorého nijako nevyplýva, že by členské štáty boli povinné vo svojej vnútroštátnej právnej úprave stanoviť výnimky z požiadaviek týkajúcich sa klasifikácie jatočných tiel hovädzieho dobytka a ošípaných, naznačuje dosah príslušných ustanovení delegovaného nariadenia 2017/1182.
47
Napokon, pokiaľ ide o ciele sledované článkom 2 ods. 1 delegovaného nariadenia 2017/1182, vôľa vyjadrená Komisiou, ako vyplýva zo znenia odôvodnenia 3 tohto delegovaného nariadenia, nebráni ani výkladu, podľa ktorého je naďalej na členských štátoch, či zavedú výnimky z požiadaviek týkajúcich sa klasifikácie jatočných tiel hovädzieho dobytka a ošípaných v rámci obmedzení stanovených týmto ustanovením.
48
V tomto odôvodnení totiž Komisia uvádza situácie, v ktorých považuje za vhodné, aby členské štáty využili poskytnutú možnosť stanoviť vo svojej vnútroštátnej právnej úprave výnimky z povinností týkajúcich sa klasifikácie jatočných tiel.
49
Konkrétnejšie Komisia v prvej vete uvedeného odôvodnenia uvádza, že členské štáty by „mali mať možnosť udeliť malým podnikom výnimky zo všeobecnej povinnosti klasifikovať jatočné telá“ s cieľom znížiť ich administratívnu záťaž. Toto znenie tak jednoznačne svedčí o zámere Komisie ponechať členským štátom možnosť stanoviť tieto výnimky. Na druhej strane je pravda, že v druhej vete uvedeného odôvodnenia táto inštitúcia spresňuje, že „je vhodné stanoviť“ takéto výnimky pre bitúnky, kde sa v ročnom priemere za týždeň zabíja „menej než 150 kusov hovädzieho dobytka vo veku osem alebo viac mesiacov alebo menej než 500 ošípaných“ a že členské štáty „môžu určiť“ na základe svojich vnútroštátnych podmienok nižšie hraničné hodnoty, čo by mohlo naznačovať opak.
50
Z toho však nemožno vyvodiť, že Komisia prijatím článku 2 ods. 1 delegovaného nariadenia 2017/1182 nemala v úmysle zaviesť možnosť, ale povinnosť členských štátov stanoviť výnimky z požiadaviek týkajúcich sa klasifikácie jatočných tiel hovädzieho dobytka a ošípaných.
51
Okrem toho, čo vyplýva z jasného znenia prvej vety odôvodnenia 3 tohto nariadenia, treba totiž pripomenúť, že odôvodnenie aktu Únie nemá záväznú právnu silu a nemožno sa ho dovolávať ani na účel výnimky z ustanovení dotknutého aktu, ani s cieľom výkladu jeho ustanovení, ktorý je zjavne v rozpore s ich znením (rozsudok z 13. septembra 2018, Česká pojišťovna, C‑287/17, EU:C:2018:707, bod 33 a citovaná judikatúra).
52
V prejednávanej veci, ako bolo uvedené v predchádzajúcich bodoch tohto uznesenia, článok 2 ods. 1 prvý pododsek delegovaného nariadenia 2017/1182 nestanovuje členským štátom žiadnu povinnosť. Toto ustanovenie preto nemožno vykladať opačne na základe toho, že druhá veta odôvodnenia 3 delegovaného nariadenia by mohla byť chápaná v tomto zmysle.
53
Vzhľadom na vyššie uvedené dôvody sa má článok 2 ods. 1 prvý pododsek písm. a) a b) delegovaného nariadenia 2017/1182 vykladať v tom zmysle, že nebráni vnútroštátnej právnej úprave, podľa ktorej sa požiadavky týkajúce sa klasifikácie jatočných tiel hovädzieho dobytka a ošípaných, stanovené v bodoch A.V a B.II prílohy IV k nariadeniu č. 1308/2013, vzťahujú na všetky bitúnky na vnútroštátnom území bez ohľadu na počet zvierat zabitých za týždeň.
O trovách
54
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd.
Z týchto dôvodov Súdny dvor (ôsma komora) rozhodol takto:
Článok 2 ods. 1 prvý pododsek písm. a) a b) delegovaného nariadenia Komisie (EÚ) 2017/1182 z 20. apríla 2017, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o stupnicu Únie na klasifikáciu jatočných tiel hovädzieho dobytka, ošípaných a oviec a oznamovanie trhových cien určitých kategórií jatočných tiel a živých zvierat,
sa má vykladať v tom zmysle, že:
nebráni vnútroštátnej právnej úprave, podľa ktorej sa požiadavky týkajúce sa klasifikácie jatočných tiel hovädzieho dobytka a ošípaných, stanovené v bodoch A.V a B. II prílohy IV k nariadeniu Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007, uplatňujú na všetky bitúnky na vnútroštátnom území bez ohľadu na počet zabitých zvierat za týždeň.
Podpisy
(
*1
)	Jazyk konania: rumunčina.